31/10/2018 | Administración LocalMunicipal
Oleiros
Persoal
Convocatoria e publicación das bases para cubrir, por persoal laboral fixo, cinco prazas de axente de emerxencias e protección civil

ANUNCIO Convocatoria e e publicación das bases específicas para a cobertura por persoal laboral fixo de cinco prazas de axente de emerxencias e protección civil, aprobada por resolución da segunda tenente de alcalde delegada de Persoal n.º 4441/2018, do 22 de outubro Esta convocatoria específica constitúe o desenvolvemento das bases da convocatoria unitaria publicada no Boletín Oficial da Provincia (BOP) da Coruña n.º 57, do 23 de marzo de 2018, para a provisión de prazas vacantes convocadas por esta Corporación para o ano 2018 e seguintes.1.–Sistema de selección. Concurso-oposición libre 2.–Características das prazas e retribucións. Cinco prazas de axentes de emerxencias e protección civil para cubrir por persoal laboral fixo. Percibirán as retribucións correspondentes ao grupo E funcionarial (antiga Lei 30/84), segundo a clasificación dada polo Real decreto lexislativo 5/2015, do 30 de outubro, que aproba o texto refundido da Lei do Estatuto Básico do Empregado Público (EBEP), e demais retribucións complementarias consonte os acordos adoptados pola Corporación para o efecto e concretados na relación orzamentaria.3.–Titulación esixida. Os aspirantes precisan estar en posesión do certificado de escolaridade ou equivalente e dos permisos de conducir C e B ou en condición de obtelo na data de remate do prazo de admisión de instancias.4.–Dereitos de exame. As taxas que hai que pagar por dereitos serán as establecidas de acordo coa Ordenanza fiscal reguladora. Fíxanse na actualidade en doce euros e sesenta e seis céntimos de euro (12,66 €). 5.–Proceso selectivo. FASE DE CONCURSO Non terá carácter eliminatorio e para a avaliación xuntarase coa solicitude a relación circunstanciada dos méritos que se aleguen pola orde que se establece de seguido, unindo á dita relación os documentos orixinais que os xustifiquen, pois non se tomarán en consideración nin serán avaliados aqueles que non queden debidamente acreditados, en todos os seus extremos, dentro do prazo de presentación de instancias. Avalaríase.1. A experiencia profesional (ata un máximo de 10 puntos). – Por cada ano completo de servizos prestados en calquera das administracións públicas ou en empresas privadas en postos de traballo da mesma categoría: 2,5 puntos.2. A formación ou a participación como docente en cursos, seminarios, congresos ou xornadas (ata un máximo de 3 puntos). Por cada acreditación de cursos realizados, sempre que se atopen relacionados coas funcións propias a desenvolver e organizados ou avalados por unha Administración Pública, Universidade ou entidade de interese público: – Inferiores a 10 horas de duración: 0,02 puntos. – De 10 a 19 horas de duración: 0,05 puntos. – De 20 a 40 horas de duración: 0,10 puntos. – De 41 a 100 horas de duración: 0,20 puntos. – De 101 a 200 horas de duración: 0,30 puntos. – De duración superior a 200 horas: 0,50 puntos. No caso de estar en posesión de varios cursos ou accións formativas con materias ou contidos similares, tomarase en consideración, para os efectos de valoración, o de data máis actual. Por participación como docente en actividades formativas, sempre que se atopen relacionadas coas funcións propias a desenvolver e organizados por unha Administración Pública ou Universidade: – Por cada hora de formación: 0,02 puntos 3. Outros méritos, ata 2 puntos. – Por cada un dos permisos de condución seguintes: A, D, E: 0,30 puntos. – Estar en posesión de titulación que habilite para o manexo de embarcacións (licenza de navegación, patrón de navegación básica ou superior): 0,50 puntos. – Acreditar a titulación ou a formación actualizada no manexo de desfibriladores mediante a correspondente certificación individual recoñecida polo Consello Español de Resucitación Cardiopulmonar (CERCP) a través da Fundación Pública Urxencias Sanitarias de Galicia (061) ou de outra entidade equivalente no caso de formarse noutra Comunidade Autónoma ou Estado (segundo o Decreto 38/2017, do 23 de marzo, polo que se regula a instalación e o uso de desfibriladores externos fora do ámbito sanitario, e se crea o seu rexistro): 0,30 puntos. – Estar en posesión da cualificación profesional de extinción de incendios e salvamento (SEA 129_2), que se acreditará coa presentación do certificado de profesionalidade SEAD0111 ou o título de técnico en emerxencias e protección civil.0,70 puntos. – Estar en posesión da cualificación profesional de operacións de vixilancia e extinción de incendios forestais e apoio a continxencias no medio natural e rural (SEA 595_2), que se acreditará coa presentación do certificado de profesionalidade SEAD0411 ou o título de técnico de emerxencias e protección civil.0,30 puntos. – Estar en posesión da cualificación profesional de socorrismo en espazos acuáticos naturais AFD0340_2, que se acreditará coa presentación do certificado de profesionalidade AFDP0209 ou o título de técnico deportivo superior en salvamento e socorrismo, técnico deportivo en salvamento e socorrismo ou técnico deportivo en mergullo deportivo con escafandro autónomo: 0,10 puntos. Os méritos alegados polos aspirantes deberán acreditarse do seguinte xeito e dentro do prazo de presentación de instancias: – Os servizos prestados na Administración Pública, mediante unha certificación expedida pola autoridade ou funcionario competente, que reflicta o grupo profesional de pertenza os labores realizados. – Os servizos prestados en empresas privadas, mediante a presentación do modelo oficial de certificado de empresa ou do certificado de vida laboral aos que se deberán acompañar, inescusablemente, cada contrato de traballo que se pretenda que se avalíe. – Non se computarán os servizos inferiores ao ano completo, entendéndose estes de doce meses sen solución de continuidade. Deduciranse proporcionalmente aqueles servizos prestados a tempo parcial. – Os diplomas ou documentos que acrediten a realización dos cursos deberán expresar a duración en horas ou xornadas completas e expresar con suficiente claridade o seu contido básico. – Os cursos nos que non se exprese duración horaria non serán valorados. Só se valorarán os méritos que o tribunal considere suficientemente acreditados que, en todo caso, deberán ser acreditados mediante documentos orixinais dentro do prazo de presentación de instancias. A puntuación final máxima da fase de concurso non poderá exceder de 15 puntos. A puntuación obtida nesta fase publicarase no taboleiro de anuncios do Concello e en ningún caso se poderá aplicar coa finalidade de superar os exercicios da fase de oposición. FASE DE OPOSICIÓN Consistirá na realización das seguintes probas de carácter obrigatorio e eliminatorio, agás a proba de coñecemento da lingua galega, que unicamente terán que realizala as persoas aspirantes que non presenten a certificación exixida, e a proba final que será obrigatoria pero non eliminatoria: 1. Probas físicas. Consistirá na realización dos seguintes exercicios, na orde na que se relacionan: a) Salto de lonxitude a pes xuntos sen carreira. Partindo da posición erguida, realizarase un salto sen pisar a liña de inicio cos pes xuntos e sen carreira. Tomarase como medida, dende a liña de inicio ata o sinal mais atrasado do salto realizado. A marca mínima será de 2 metros para homes e 1,80 metros para mulleres. b) Levantamento de peso en press de banca. Na posición de decúbito supino sobre un banco, partindo da posición con brazos en extensión e abertos, agarrando a barra como máximo a anchura dos ombros, a persoa aspirante deberá levantar un peso de 40 Kg (con índice de desviación de +/- 1 Kg en orde a ter en conta o peso da propia barra) con flexión e extensión total de brazos en cada repetición, para o que as extensións deberan ser na súa máxima amplitude, e na flexión, a barra deberá de tocar o peito da persoa aspirante. Para os homes o número mínimo de repeticións válidas será de 10 en 35 segundos. Para as mulleres o número mínimo de repeticións válidas será 7 en 40 segundos. c) Carreira de velocidade 50 metros. Partindo da posición de pé, detrás da liña de saída, deberase percorrer unha distancia de 50 metros en pista sen saírse desta. O tempo máximo será de 9 segundos para os homes e de 10 segundos para as mulleres. d) Carreira de resistencia de 1 000 metros. Partindo da posición de pé, detrás da liña de saída, deberase percorrer unha distancia de 1 000 metros en pista. O tempo máximo será de 4 minutos e 10 segundos para os homes e de 4 minutos e 50 segundos para as mulleres e) Natación 50 metros libres en piscina de 25 metros. A persoa aspirante deberá situarse dentro do vaso da piscina cunha man agarrada ao borde do vaso da piscina e deberá percorrer unha distancia de 50 metros a nado libre sen tocar o chan nin as corcheiras nun tempo máximo de 48 segundos para os homes e 55 segundos para as mulleres. As persoas aspirantes disporán de dous intentos para a realización de cada exercicio, agás no que figura na letra f) de natación que unicamente disporán de un. Cualificaranse como apto/a ou non apto/a e para superalos deberase acadar a marca mínima sinalada para cada un deles. Unicamente pasarán a realizar o seguinte exercicio as persoas aspirantes que superen o anterior, quedando as restantes eliminadas.2. Proba de coñecementos. Consistirá nun exame teórico de 50 preguntas tipo test sobre o contido do temario anexo a estas bases. O exercicio deberá realizarse nun tempo máximo de 60 minutos. Cualificarase de 0 a 20 puntos e para superala será necesario obter un mínimo de 10 puntos. Corresponderalle ao tribunal determinar o nivel de coñecementos exixido para acadar esta puntuación mínima, para o cal se terá en conta que cada resposta incorrecta descontará un terzo do valor dunha pregunta correcta.3. Proba práctica. Consistirá na realización dunha proba práctica sobre as funcións e traballos a desenvolver no posto de traballo, tendo en conta o temario que figura no anexo as presentes bases (primeiros auxilios, excarceración de vehículos, incendios, manexo vehículos, manexo embarcacións, inundacións, rescate en altura, etc.). Cualificarase de 0 a 20 puntos e para superala será necesario obter un mínimo de 10 puntos. As cualificacións adoptaranse sumando as puntuacións outorgadas por cada un dos membros do tribunal e dividindo o total polo número asistentes a aquel, sendo o cociente resultante a cualificación definitiva.4. Proba de coñecemento da lingua galega. Unicamente de carácter obrigatorio e eliminatorio para aqueles aspirantes que non acreditasen estar en posesión –dentro do prazo de presentación de instancias– do título acreditativo do certificado de iniciación na lingua galega ou Celga 2 expedido polo organismo oficial para o efecto. Consistirá na tradución dun texto facilitado polo tribunal do castelán ao galego nun tempo máximo de 30 minutos. Cualificarase como apto/a ou non apto/a.5. Proba final. Consistirá en realizar unha entrevista persoal que versará sobre as tarefas a desenvolver no posto de traballo e a súa relación coa experiencia profesional do aspirante para tal fin. Cualificarase ata un máximo de 5 puntos.5.–Cualificación do proceso selectivo. A cualificación definitiva do concurso - oposición será o resultado da suma das puntuacións outorgadas polo tribunal en cada un dos exercicios que compoñen a fase de oposición e a puntuación resultante da fase de concurso. No caso de producirse empate nas puntuacións obtidas por varios/as aspirantes, decidirá a puntuación obtida na fase de oposición. De persistir o empate terase en conta o establecido no Decreto lexislativo 2/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade. Se isto non é suficiente teríase en conta a mellor puntuación obtida na proba de coñecementos da fase de oposición. En último caso, de seguir a igualdade, decidiríase por sorteo entre as persoas afectadas. Na resolución do concurso - oposición o tribunal rexerase polo establecido nesta convocatoria específica. De tal xeito, despois de rematar as probas o tribunal proporá a contratación como persoal laboral fixo as persoas aspirantes que, na suma total de puntuacións asignadas no concurso e na oposición obtivesen a maior puntuación, non podendo declarar que superaron as probas un número maior de aspirantes ás das prazas convocadas. Contra a resolución que aproba estas bases, que pon fin á vía administrativa, poderase interpoñer un recurso contencioso-administrativo ante o Xulgado do contencioso-administrativo da Coruña no prazo de dous meses contados a partir do día seguinte á publicación do anuncio da convocatoria (artigos 8, 14 e 46 da Lei 29/1998, do 13 de xullo, reguladora da xurisdición contencioso-administrativa), ou ben, previamente e con carácter potestativo, recurso de reposición ante o órgano autor da disposición impugnada, no prazo dun mes (artigos 123 e 124 da Lei 39/2015, do 1 de outubro, procedemento administrativo común das administracións públicas), sen prexuízo de que as persoas interesadas poidan exercitar, no seu caso, calquera outro que estimen procedente. ANEXO.–TEMARIO Tema 1.–A Constitución española de 1978. Características. Estrutura e contido. Principios xerais. Tema 2.–A Constitución española de 1978. Dereitos e deberes fundamentais dos españois. Tema 3.–O Goberno e a Administración na Constitución española. Relación entre o Goberno e as Cortes Xerais. Tema 4.–O municipio: concepto, elementos e competencias. Tema 5.–A organización municipal. O Concello. Órganos básicos: alcalde, tenentes de alcalde, pleno e xunta de goberno local. Órganos complementarios. Tema 6.–A potestade regulamentaria das entidades locais: ordenanzas, regulamentos e bandos. Tema 7.–O acto administrativo: concepto e clases. Elementos. Requisitos: motivación e forma. Os actos da administración en réxime xurídico privado. Tema 8.–O termo municipal de Oleiros, xeografía, rueiro e poboación. Tema 9.–As Comunidades Autónomas: constitución e competencias. O Estatuto de Autonomía de Galicia. Estrutura e disposicións xerais. Tema 10.–Regulamento da agrupación de voluntarios de protección civil de Oleiros. Tema 11.–Ordenanza municipal que regula o uso das praias do Concello de Oleiros. Tema 12.–Plan Territorial de Emerxencias de Galicia (PLATERGA). Definición e obxectivos. Riscos naturais e inducidos polo home. Interconexión de riscos. Organización do plan territorial. Tema 13.–Lei 17/2015, de 9 de xullo, del Sistema Nacional de Protección Civil. Tema 14.–Real Decreto 407/1992, polo que se aproba a norma básica de Protección Civil. Tema 15.–Lei 5/2007 de Emerxencias de Galicia. Tema 16.–Incendios urbanas e forestais. Tipos. Tema 17.–Rescate en altura. Tema 18.–Accidentes de tráfico. Excarceración. Mercadorías perigosas. Tema 19.–Teoría da extinción: métodos de extinción, axentes extintores. Tema 20.–Primeiros auxilios: Reanimación Cardio Pulmonar (RCP) básica e instrumentalizada. Obstrucións na gorxa. Queimaduras. Feridas. Hemorraxias. Oleiros, 25 de outubro de 2018. A segunda tenente de alcalde delegada de Persoal Rubi Orives Alforja